Alotropia

Alotropia alebo alotropizmus (z gr. allos – iný, tropos – druh, charakter) je vlastnosť prvkov tvoriť viacero modifikácii – kryštálových štruktúr (napr. uhlík môže existovať vo forme grafitu, diamantu a fulerénov). Pojem alotropia zaviedol Jöns Jakob Berzelius. Jednotlivé formy, v ktorých prvky existujú, sa nazývajú alotropické modifikácie, zriedkavejšie alotropy. Alotropické modifikácie sa často medzi sebou výrazne líšia fyzikálnymi vlastnosťami a vzhľadom. Tvorba alotropov je veľmi dôležitá napríklad pri chladnutí železa. Podobná vlastnosť prítomná u materiálov (teda zlúčenín tvorených viac ako jedným prvkom) sa nazýva polymorfia. Tento pojem by takisto nemal byť zamieňaný s pojmom izoméria, ktorá popisuje zloženie a priestorové usporiadanie atómov v molekulách.

Príklady prvkov a ich alotropických modifikácií 

Jedny z najznámejších alotropických modifikácií sú rôzne formy uhlíka. Uhlík má tri hlavné alotropické modifikácie:

 diamant - každý atóm uhlíka sa viaže na štyri ďalšie atómy uhlíka
 grafit - atómy uhlíka tvoria šesťčlenné kruhy usporiadané do plochy, jednotlivé plochy sú naskladané na seba
 fullerén - atómy uhlíka tvoria "klietky", zvyčajne v tvare gule alebo tvaroch podobných guli

Okrem týchto modifikácii bolo teoreticky predpovedaných ďalších asi 300 rôznych alotropických modifikácií uhlíka.

Medzi ďalšie príklady alotropie patria:
 Fosfor
 červený fosfor – amorfná polymérna tuhá látka; neškodný
 biely fosfor – kryštalický, jedovatý
 čierny fosfor – polovodič, podobný grafitu, neškodný
 fialový fosfor
 Kyslík
 dikyslík O2 – bezfarebný plyn
 ozón O3 – belasý plyn resp. tmavomodrá kvapalina, jedovatý
 O4
 Síra – má najviac alotropických modifikácií v pevnom skupenstve, aktuálne je charakterizovaných aspoň 30 rôznych modifikácií
 amorfná síra – polymérna tuhá látka
 rombická síra – veľké kryštály zložené z molekúl S8
 monoklinická síra – jemné ihlicovité kryštály
 molekulová síra – tvorená molekulami S7 a S12
Okrem týchto prvkov i ďalšie prvky vykazujú alotropiu.

Referencie 

Kryštalografia
Fyzikálne vlastnosti materiálov